квартално истраживање о промету на аеродрому

ПРАВНИ ОСНОВ

* Закон о званичној статистици („Службени гласник РС“, број 104/2009)
* Програм званичне статистике у периоду од 2016. до 2020. године („Службени гласник РС“, број 55/15)

МЕТОДОЛОШКЕ ОСНОВЕ

Циљ статистичког истраживања

 Циљ овог истраживања је да се прикупе, обраде и објаве подаци о обиму промета авиона, путника и терета, који остварују привредни субјекти разврстани према Класификацији делатности 2010 у „Остале пратеће активности у ваздушном саобраћају“. Добијени подаци служе за сагледавање и анализу кретања у овој делатности и од ширег су друштвеног интереса за усмеравање развоја у области ваздушног саобраћаја.

Извештајне јединице, статистичке јединице

 Извештајне јединице за истраживање о промету на аеродромима су сви привредни субјекти који су према КД 2010 разврстани у делатност „Остале пратеће активности у ваздушном саобраћају“.

Привредни субјекти који пружају такве услуге морају имати авион прописане категорије и намене, потребан број авионског особља, обезбеђено одржавање авиона, као и утврђене поступке заштите на раду, када су потребни.

**Садржај статистичког истраживања**

 Прикупљају се подаци о промету авиона, путника и терета на аеродромима у унутрашњем и међународном саобраћају (домаћим и страним авионима).

Метод, време и извори за прикупљање података

Подаци се прикупљају извештајном методом, квартално. Извештај се подноси у електронском запису и у форми обрасца СВ/Т-21 (квартални), који се попуњавају на основу расположиве евиденције и документације.

Извештајна јединица доставља квартални извештај о промету на аеродромима надлежном статистичком органу у року који јој он одреди на основу Програма статистичких истраживања.

Обавеза заштите индивидуалних података

Обавеза заштите индивидуалних података извештајних јединица заснива се на члану 3 одредбе о заштити давалаца података, као и члановима 44, 45, 46, 47, 48 и 49 одредбе о поверљивости Закона о званичној статистици („Службени гласник РС“, број 104/2009).

Списак и дефиниције основних обележја – индикатора

***Аеродром*** је одређена копнена или водена површина (укључујући све зграде, инсталације и опрему) која је намењена за полетање и слетање авиона, као и за њихово кретање по земљаној површини, и отворена за комерцијални ваздушни транспорт.

***Авион*** јебило која машина која може да се одржава у атмосфери захваљујући потиску ваздуха искључујући потисак ваздуха у односу на површину земљe.*Искључују се цепелини и летелице које се крећу непосредно изнад земљине површине, као што је hovercraft.*

***Кретање авиона*** јеполетање авиона са аеродрома односно слетање авиона на аеродром. *У статистици ваздушног саобраћаја један долазак и један полазак рачунају се као два кретања.*

***Домаћи саобраћај*** се обавља између два аеродрома која су лоцирана у истој земљи/на истој територији.

***Међународни саобраћај*** се обавља између аеродрома у једној земљи и аеродрома у другој земљи, на другој територији.

***Путници у авиону*** су сви путници у авиону приликом слетања авиона на извештајни аеродром или приликом полетања авиона са извештајног аеродрома. *Сви путници који се авионом превозе уз накнаду или без накнаде током одређене деонице лета. Обухватају се и путници у директном транзиту.*

***Превезени путници*** су сви путници на одређеном лету бројани само једанпут, а не на свакој деоници лета. *Искључују се путници у директном транзиту.*

***Укрцани путници*** су путници отпутовали са одређеног аеродрома на ком започињу свој пут, као и путници у трансферу и индиректном транзиту. *Путници у директном транзиту се не укључују.*

***Искрцани путници*** супутници приспели на одређени аеродром на ком завршавају свој пут, као и путници у трансферу или индиректном транзиту. *Путници у директном транзиту се не укључују.*

 ***Путници у директном транзиту*** су путници који после кратке паузе настављају своје путовање истим авионом, на лету који има исти број као лет којим су стигли. *Путници који промене авион због техничких проблема и који наставе путовање под истим бројем лета рачунају се као путници у директном транзиту.*

***Редовна комерцијална услуга ваздушног превоза путника*** је услуга која се пружа обављањем летова на основу објављеног реда летења, или толико редовних и учесталих да се може рећи да чине препознатљиву систематичну серију. Редовни саобраћај обављају домаћи превозници на својим редовним линијама по реду летења. Редовни саобраћај се обавља на међународним линијама које иностране компаније одржавају са нашом земљом. *Укључени су и додатни летови на одређеним деоницама проузроковани повећаним саобраћајем на редовним летовима.*

***Ванредни комерцијални ваздушни превоз путника*** су комерцијални летови који не спадају у редовне комерцијалне летове.

***У укупан терет/пошта*** укључен је збир свег терета и поште, утовареног и истовареног на извештајном аеродрому. Сваки превоз камионима уз коришћене авионског товарног листа треба да буде искључен.

Ниво репрезентативности података *(територијални и КД )*

Подаци су репрезентативни за територију Републике Србије. Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

Истраживање је усклађено са *Уредбом ЕУ, број 437/2003, Европског парламента и Савета* *Европе од 27. фебруара 2003. године, као и накнадне инплементације Уредбе комисије 1358/2003, 546/2005, 128/2007, 219/2009* – о статистичким извештајима који се односе на превоз путника, терета и поште ваздушним саобраћајем.

У финалном нацрту „Речника термина и дефиниција статистике ваздушног саобраћаја“ (*Final draft glossary on air transport statistics*), документу који је припремио Евростат, дефинисани су основни појмови који се користе у статистици ваздушног саобраћаја.

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања (одговорни произвођач званичне статистике)

* **Републички завод за статистику**: Група за статистику саобраћаја и телекомуникација у Београду, Одељење за статистичке послове у Сектору за статистику АП Војводине и подручна одељења у Зрењанину, Новом Саду, Сремској Митровици, Панчеву, Суботици, Шапцу, Зајечару, Лесковцу, Краљеву, Нишу, Ваљеву, Смедереву, Ужицу, и Крагујевцу.
* **Градски завод за информатику и статистику Београд**

Обавезност давања података

* Обавеза давања података заснива се на члану 26, а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/2009).

Роковник основних фаза спровођења истраживања
*(укључујући публиковање података*)

* Рок да извештајна јединица достави попуњен упитник СВ/Т-21 надлежном статистичком органу је 10. у месецу (10 дана по истеку тромесечја).
* Рок да подручна одељења и Градски завод за информатику и статистику Београда доставе проконтролисане извештаје Републичком заводу за статистику је 20. у месецу (20 дана по истеку тромесечја).
* Рок за израду резултата је 60 дана по истеку тромесечја.

ИНСТРУМЕНТИ ИСТРАЖИВАЊА

Упитник и упутство за попуњавање упитника

При спровођењу кварталног истраживања о промету на аеродромима користи се образац

* „Квартални извештај о промету на аеродромима“ − СВ/Т-21

Oвај извештај попуњавају сви пословни субјекти регистровани у овој делатности. Образац са упутством се налази на веб-сајту Републичког завода за статистику: [www.stat.gov.rs](http://www.stat.gov.rs).

Списак номенклатура и класификација које се користе у истраживању
(са *обавештењем где се могу пронаћи)*

 Класификација делатности ( 2010)

 *ICAO Document 7910* и *ICAO Document 8585* – шифарник аеродрома

 (Класификације се налазе на веб-сајту Републичког завода за статистику: www.stat.gov.rs)

Списак публикација у којима се објављују методологија и резултати истраживања *(у штампаном облику и/или на интрнету):*

* Месечни статистички билтен;
* Саопштење (полугодишње SV/10)

 Публикације се налазе на веб-сајту Републичког завода за статистику: [www.stat.gov.rs](http://www.stat.gov.rs) )

 Контакт особа – Михајловић Сандра, локал 431